I dette essayet vil jeg utforske følgende spørsmål: *hvordan forholde seg til skillet mellom «oss/vi» og «dem/de andre» i skolen?* Skillet mellom *oss* og *de andre* kan være komplekse og varierte i skolen. Jeg skal se dette i lys av Bourdieus kapitalformer og i bakgrunn i begrepene toleranse, respekt og tilslutning.

Andregjøring er et overordnet begrep når vi snakker om utestengende mekanismer innenfor ulike grupper i samfunnet. Dette kan for eksempel handle om rasisme, sexisme, diskriminering, fordommer eller tenkemåter. Nustad (2019) skriver at «*ethvert «vi» innebærer at det også finnes noen som er «de andre»*». Hvem som defineres innenfor *vi* og *de andre* avhenger ofte av kontekst. For eksempel *vi* som liker fotball, trenger ikke å være det samme som *vi* som er lærere, selv om jeg kan være en del av begge *vi*’*ene*. Samtidig er ord og handlinger med på å bidra til å gi noen grupper i samfunnet en mer fastslått posisjon som *de andre*. For eksempel forestillingen om innvandrere som *de andre*. Dette er det som kalles andregjøring (Nustad, 2019).

Mennesker er forskjellige på veldig mange måter. Inndelingen og gruppedannelser i *vi* og *de andre* forutsetter derfor at noen forskjeller vektlegges, mens andre tillegges mindre betydning. Bourdieus kapitalformer kan være en måte å se dette på. Han har utformet tre former for kapital: økonomisk, kulturell og sosial. Disse forklarer hvordan makt og ressurser fordeles i samfunnet og hvordan dette er med på å påvirke sosial mobilitet og sosial ulikhet i samfunnet. Nå skal jeg se på hvordan skille mellom elever i skolen kan sees gjennom Bourdieus kapitalformer:

* Økonomisk kapital referer til ressurser som penger og eiendom. Elever fra familier med høy økonomisk kapital har kanskje tilgang til flere ressurser hjemmefra, slik som støtte til skolearbeidet, noe som kan forbedre elevenes skoleprestasjoner. Innenfor dette kapitale kan det også handle om dyrere klær, sko, elektronikk eller andre materielle ressurser som er med på å skape et skille mellom elever basert på familiens økonomiske situasjon.
* Kulturell kapital handler om kunnskap, ferdigheter, utdanning og kulturelle referanser som en person innehar. Elever med høy kulturell kapital kan ha blitt eksponert for litteratur, kunst, musikk eller andre former for kulturelle egenskaper eller ferdigheter hjemme, noe som kan styrke deres prestasjoner og påvirke deres sosiale interaksjoner i skolen.
* Sosial kapital referer til nettverk og forbindelser som en person har. Elever med høy sosial kapital kan ha foreldre, familie, venner eller andre bekjentskaper som kan gi kompetente råd eller gjøre det lettere å få tilgang til bestemte arbeidsplasser og sosiale miljøer senere i livet.

(Aansen, 2021)

Disse kapitalformene kan bidra til å skape skiller mellom elever i skolen. Større tilgang til økonomiske, kulturelle og sosiale ressurser kan være med på å oppnå bedre resultater og en sterkere posisjon i skolemiljøet. På den andre siden kan elever som mangler disse ressursene møte større utfordringer og ha lavere prestasjoner (Aansen, 2021). Skolen som en institusjon kan bidra til både forsterking av skille mellom *oss* og *dem*, men også utfordre dette. Dette i form av elever som ikke passer inn med enten det materielle som klær, eller ikke- materielt slik som ferdigheter, svakere prestasjon eller oppfører seg urolig. Men det kan også knyttes til etnisitet, hudfarge, kjønn, religion, språk eller kultur. Til sistnevnte kan man knytte til begrepene majoritet og minoritet (Nustad,2019).

Nustads (2019) utsagn «*ethvert «vi» innebærer at det også finnes noen som er «de andre»*» viser til at vi i samfunnet må forholde oss til et *vi* og *de andre*. Først og fremst er det viktig at elevene skal forholde seg til seg selv og «*utvikle kunnskap, ferdigheter og holdninger for å kunne mestre livene sine og for å kunne delta i arbeid og fellesskap i samfunnet*» (Opplæringsloven,1998, §1-1). En del av dette er også å forholde seg til mennesker som tror, tenker eller handler annerledes enn deg selv. Gjennom skolen vil elevene danne seg et bilde av *de andre,* gjennom lærebøker, generelt i samfunnet eller ved å være med medelever i klassen. Dette bilde vil være avgjørende for hvilke holdninger elever får til andre mennesker. Og dette vil legge et stort moralsk ansvar på læreren (Eidhamar, 2016, s.105). Videre skal jeg drøfte holdninger til *de andre* gjennom tre ulike begreper: toleranse, respekt og tilslutning, som er viktige å arbeide med i skolen.

* Toleranse vil si å tåle, eller bære over med noe man selv ikke er enig i. Jo mer man er uenig, jo større behov er det for toleranse. Det handler om at man tilkjenner *de andres* samme rettigheter som man gjør krav på selv. Toleranse inneholder både elementer av en viss distanse og en viss annerkjennelse. En toleranseholdning er viktig for å være åpen for mangfoldet og anerkjenne at det er naturlige forskjeller mellom individer og grupper. Dette kan være med på å redusere stereotypier og fordommer mot *de andre* ved at man ser på ulikhetene som verdifullt for fellesskapet (Eidhamar, 2016, s.106) (Carson & Kosberg, 2022, s.16).
* Respekt er et sterkere uttrykk en toleranse, og handler om å ære eller ha en aktelse for noen eller noe. Det handler om å ha en positiv grunninnstilling og at man ser at det er verdifullt for *de andre*, og at det gir deres liv en mening og innhold. En slik holdning kan man ha uten å hverken være enig eller uenig. Respekt handler om å behandle alle mennesker med verdighet og likeverd selv om de er annerledes enn deg selv. Dette kan bety å lytte til andres perspektiver og å være åpen for å lære av andre. Dette er med på å fremme en gjensidig forståelse og samarbeid (Eidhamar, 2016, s.106) (Carson & Kosberg, 2022, s.16).
* Tilslutning handler om å føle seg tilknyttet til eller identifiserer seg med en bestemt gruppe eller samfunn og hvilke holdninger man har både til seg selv og andre. Tilslutning kan være både positivt og negativt. På den ene siden kan man føle en sterk tilslutning til en gruppe der man føler stolthet, samhørighet og solidaritet. Men på den andre siden kan en overdreven tilslutning til egen gruppe føre til ekskludering av *de andre*. Derfor er det viktig å oppmuntre til inkludering og samarbeid med andre grupper (Eidhamar, 2016, s.106).

Noen grupper i samfunnet vil være mer utsatt for negative holdninger enn andre. For eksempel grupper som utgjør en liten minoritet, kan lett bli sårbare. Også lærerens egne kunnskaper om og holdninger til andre grupper, tradisjoner etc. bli helt sentralt. Dersom lærerens personlige negative holdninger skinner gjennom i undervisningen, er dette i strid med de grunnleggende ideene i læreplanen. Man skal samtidig ikke bygge undervisningen opp under negative og unyanserte stereotypier. Elever vil se på *de andre* gjennom sine egne subjektive briller, og noen elever kan lett finne negative trekk hos *de andre*. Dette kan være helt legitim og naturlig kritikk, men derfor blir det enda viktigere at toleranse, respekt og tilslutning kommer til sin rett når man er reelt uenige (Eidhamar, 2016, s.106-108).

**Referanser**

**Aanesen, K. H. (2021).** Bourdieu om kapitalformer og habitus. *NDLA*.

<https://ndla.no/article/31449>

**Carson, S. G. & Kosberg, N. (2022)**. *Etikk teori og praksis* (2.utg.). Cappelen Damm

Akademisk.

**Eidhamar, L. G. (2016).** Religions- og livssynsdidaktikk. I R. Danielsen, L. G. Eidhamar, H.

Hodne, G. Skeie, G. Winje & H. K. Sødal (Red.), *Religions- og livssynsdidaktikk: en innføring* (4.utg,. s. 105-112). Cappelen Damm Akademisk.

**Nustad, P. (2019).** Vi, de andre og andregjøring. *Dembra.*

<https://www.dembra.no/no/fagtekster-og-publikasjoner/artikler/vi-de-andre>

**Opplæringsloven. (1998).** *Lov om grunnskolen og den videregående opplæringa* (LOV-1998

07-17-61). Lovdata. <https://lovdata.no/dokument/NL/lov/1998-07-17-61>